তেহট্টে মোবাইল টাওয়ারে বসে আছে যুগল? এখান থেকেই রহস্যের সূত্রপাত, তারপর কী হল?

তেহট্ট: নদীয়ার (Nadia) তেহট্টের (Tehatta) চিলাখালি এলাকায় শনিবার সন্ধ্যায় এক অদ্ভুত ঘটনাকে ঘিরে চাঞ্চল্য ছড়ায়। স্থানীয় মোবাইল টাওয়ারের নিচে দু’জোড়া চটি পড়ে থাকতে দেখে সন্দেহ জাগে টাওয়ারের কর্মীর মনে (District News)।

তিনি আশঙ্কা করেন, হয়তো টাওয়ারের উপরে কেউ সম্ভবত কোনও প্রেমিক যুগল বসে আছেন। টর্চের আলো ফেলে খোঁজ নেওয়ার চেষ্টা করলেও কিছুই দেখা যায়নি।

আরও পড়ুন: রানাঘাটে বিজয়া সম্মিলনীতে দেখা গেল মেলবন্ধনের ছবি, উপস্থিত বিশিষ্ট জনেরা

এরপর খবর ছড়িয়ে পড়তেই মুহূর্তের মধ্যে স্থানীয়রা ভিড় করেন ঘটনাস্থলে। তেহট্ট থানার পুলিশও পৌঁছে যায় টাওয়ারের কাছে। দীর্ঘক্ষণ অনুসন্ধান চললেও কাউকে দেখা যায়নি। পরে দমকল বিভাগকেও খবর দেওয়া হয়। দমকলকর্মীরা টাওয়ারে উঠে খোঁজ চালান, তবে কারও হদিস মেলেনি।

টাওয়ারের নিচে পড়ে থাকা দুটি চটি ঘিরেই রহস্য বাড়ছে। দায়িত্বপ্রাপ্ত কর্মীর ধারণা, কেউ হয়তো চুরির উদ্দেশ্যে টাওয়ারে উঠেছিল, পরে ভয়ে নেমে পালিয়ে যায়। এলাকাবাসীর মধ্যে এখনো কৌতূহল, আসলে কে বা কারা উঠেছিল সেই টাওয়ারে?